section_heading: Umjetnička akademija (Zagreb – Pariz)
paragraph_text: Za vrijeme boravka u Parizu, Švagel-Lešić je sudjelovao na velikoj Svjetskoj kolonijalnoj izložbi 1931. godine, na kojoj je izložio jedan od svojih ponajboljih radova, sadreni ženski sjedeći akt Psyche. Skulpturu Psyche odlikuje kompleksna kompozicija skladno kontrapostiranih torzija sjedeće figure, kao i meka modelacija čistih i glatkih ploha kojima je naglašena mekoća puti ženskog tijela. Za izložbu je primio odlikovanje, a iste godine sudjelovao je na skupnim izložbama u Londonu i Liegeu u Belgiji. Boravak u Parizu nije značajno utjecao na Švagel-Lešićevo stvaranje te on ostaje izvan modernističkih tokova u kiparstvu. U nadolazećim godinama u svom skulpturalnom izrazu ostaje priklonjen strujama akademizma, uz poneke natruhe suvremenog oblikovanja jezika na tragu art décoa.